…. sz. napirend

Előterjesztve

Költségvetési Bizottsághoz

Pénzügyi és Vagyonnyilatkozatokat Ellenőrző Bizottsághoz

E L Ő T E R J E S Z T É S

a Képviselő-testület 2013. november 28-i ülésére

Tárgy:	Javaslat az Önkormányzat 2013. évi költségvetéséről szóló 3/2013. (III. 1.) önkormányzati rendelet módosítására a költségvetés felülvizsgálata alapján

Készítette:	Szigetiné Bangó Ildikó

pénzügyi irodavezető

Látta:	Dankó Virág

alpolgármester

Látta:	dr. Szalai Tibor

jegyző	A napirend tárgyalása

zárt ülést nem igényel.

Tisztelt Képviselő-testület!

Az államháztartásról szóló 2011. évi CXCV. törvény 34. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 42. §-ában foglaltak alapján előterjesztésünk I. részében javaslatot teszünk a 2013. év október hónapban végrehajtott saját- és átruházott hatáskörű előirányzat átcsoportosítások és módosítások költségvetési rendeleten történő átvezetésére, míg az előterjesztés II. részében a szeptember 30-i tényleges és a december 31-ig várható teljesítések alapján elvégzett felülvizsgálat megállapításai szerint teszünk javaslatot a rendelet módosításara.

I. rész

E rendeletmódosítási körbe tartoznak

- az Önkormányzati feladatok vonatkozásában a

Képviselő-testület döntésinek végrehajtásából adódó előirányzat átcsoportosítások,

Képviselő-testület által átruházott hatáskörben hozott átcsoportosítások,

saját hatáskörű előirányzat változtatások,

- a Polgármesteri Hivatal vonatkozásában a

felügyeleti szerv hatáskörébe tartozó módosítások,

saját hatáskörű előirányzat változtatások,

az intézményeket érintően 2013. tárgyidőszakban végrehajtott felügyeleti szerv hatáskörébe tartozó előirányzat módosítások.

A fentiek szerinti előirányzat módosítások hatásaként az önkormányzat 2013. évi érvényes költségvetésének bevételi és kiadási főösszege - egyenlegében - 14 298 eFt-tal növekedett.

A költségvetés bevételi főösszegének növekedéséből 1 778 eFt a nem intézmények által ellátott önkormányzati feladatokhoz kapcsolódott, míg ezen feladatok kiadási előirányzata 75 501 eFt összeggel csökkent.

A Polgármesteri Hivatal bevétele intézményfinanszírozás címen 5 000 eFt-tal emelkedett, így ez a bevétel a nem intézmények által ellátott önkormányzati feladatokhoz kapcsolódó kiadási előirányzat átcsoportosításából keletkezett.

A fenti módosítások jogcímenkénti részletezését a bevételeket érintően az 1. és a 3. számú melléklet, a kiadások vonatkozásában pedig a 2. és a 4. számú melléklet tartalmazza.

A Polgármesteri Hivatalhoz rendelt önállóan működő intézmények vonatkozásában az érintett időszakban nem történt saját hatáskörben végrehajtott előirányzat módosítás. A felügyeleti hatáskörű, 63 975 eFt összegű előirányzat változtatások intézményenkénti bontását az 5. és a 6. számú melléklet I. sor alatt mutatjuk be. Ugyanezen tábla II. sorában részletezzük az önállóan működő és gazdálkodó Egészségügyi Szolgálat 20 824 eFt összegű előirányzat módosításait, amelyből 12 520 eFt-ra az OEP-től származó bevétel nyújt fedezetet.

II. rész

A költségvetési rendelet felülvizsgálatát a 2013. szeptember 30-ától érvényes előirányzatokra alapoztuk az alábbiak szerint.

A 2013. évi költségvetés működési és felhalmozási kiadásainak és bevételeinek felülvizsgálatát

a 2013. szeptember 30-ig teljesült és a december 31-ig várhatóan teljesülő bevételi és kiadási adatok,

a már megkötött és az év végéig kötendő kötelezettségvállalások, továbbá

a főösszeg változással nem járó szükséges belső átcsoportosítások

figyelembe vételével végeztük el.

A felülvizsgálat során történt megállapítások alapján összességében önkormányzati szinten 679 736 eFt előirányzat csökkentésre teszünk javaslatot.

II.1. Nem intézmény által ellátott önkormányzati feladatoknál javasolt módosítások

A 2013. évi költségvetés végrehajtása során felülvizsgálva az előirányzatokat és a ténylegesesen befolyt bevételeket, a teljesített kiadásokat, valamint számításba véve az év hátralévő részében még várható gazdasági eseményeket e körbe tartozó feladatok költségvetésének kiadási főösszegének 720 655 eFt összeggel, míg a bevételi főösszegének 696 250 eFt összeggel történő csökkentésére teszünk javaslatot.

A bevételi oldal várhatóan elmaradó teljesítései indokolják az előirányzatok csökkentését. A csökkentés végrehajtási lehetőségét egyrészt az adja, hogy a 2012. évi pénzmaradvány tételes felülvizsgálatakor lehetőségünk volt jelentős mértékű tartalék képzésére, amelynek bevételek kiesésére történő átcsoportosítása nem veszélyezteti az önkormányzat által felvállalt feladatok megvalósítását, illetve a gazdálkodás biztonságát. Ilyen tartalék továbbá az évközben teljesült, nem tervezett többletbevételekből képződött tartalék.

A felülvizsgálat eredményeként jelentkező bevételi elmaradások, illetve az indokolt kiadási szükségletek fedezetét összességében tartalékok felhasználásával, működési célú bevételi többletek beemelésével javaslunk biztosítani.

Bevételek

A bevételi oldalon egyenlegében 696 250 eFt előirányzat csökkentést szükséges végrehajtani. Ez a működési oldalon egyenlegében 128 570 eFt-os, míg a felhalmozási oldalon 567 680 eFt-os előirányzat csökkenést jelent.

A működési bevételek egyenlegében 128 570 eFt-os csökkenést az alábbi tételeknél történt változások okozzák.

Előirányzat növekedések:

A helyi adóhatóság a 2013. évben tovább folytatta a korábbi évek eredményes felderítési munkáját. Ennek eredményeképpen a betervezett építményadó és a magánszemélyek kommunális adó bevételek 30 000 eFt-tal, az önkormányzatnál maradó gépjárműadó összegét pedig 4 000 eFt-tal történő megemelésére van lehetőségünk.

Az intézményi étkeztetés térítési díjaiból 66 932 eFt összegű növelésre nyílt lehetőség a teljesítések alapján.

Az önkormányzat által működtetett intézmények saját bevételinél elért 19 576 eFt összegű többletbevételek beemelését végeztük el.

Az önkormányzat tulajdonában lévő lakások és egyéb helyiségek részletre történő értékesítéséhez kapcsolódó kamatbevétel jogcímen 10 000 eFt-os növekményre számítunk.

A pedagógus életpályamodell 2013. szeptember elsejei bevezetése miatt jelentkező, az óvodapedagógusokat érintő béremelés többletkiadásainak finanszírozásához a központi költségvetésből további 51 304 eFt támogatással számolhattunk.

Előirányzat csökkenések:

Az önkormányzat parkolási övezeteinek tervezett bővítésének elhúzódása miatt 170 620 eFt összegű előirányzat csökkenésre teszünk javaslatot.

Az átmenetileg szabad pénzeszközök lekötéséből származó kamatbevételek jogcímén 45 000 eFt összegű elmaradással számoltunk.

A Közterület Felügyelet által kiszabott bírság bevételünknél 43 462 eFt kieséssel kell tervezni a teljesítési adatok alapján.

A működési bevételek között szerepel a felhalmozási bevételek áfa vonzata is, így azok lent bemutatott elmaradása miatt további 51 300 eFt összegű működési bevétel kieséssel számolunk.

A felhalmozási bevételek egyenlegében 567 680 eFt-tal csökkentek, amelyet az alábbi tételeknél történt változások okozzák.

Előirányzat növekedéssel ebben a körben az önkormányzati lakások értékesítéséből származó bevételeinknél számolhattunk 5 000 eFt összegben.

Előirányzat csökkenések:

Az értékesítésre szánt kiürült önkormányzati épületek többségét többszöri pályáztatásuk mellett sem tudtuk értékesíteni az ingatlanpiac érdektelensége miatt. A Budapest II. kerület Heinrich I. u. 3-5. szám alatti ingatlan értékesítése azonban még ebben az évben megtörténik, így a tárgyévre betervezett nettó előirányzat 138 000 eFt összegű csökkenését javasoljuk.

A földingatlanok értékesítéséből tervezett bevételek várható teljesülésénél a már eladott ingatlanok értékét vehettük csak figyelembe, így e bevételeink nettó előirányzatát 190 000 eFt-tal javasoljuk csökkenteni.

Az önkormányzat tulajdonában lévő üres, nem lakáscélú helyiségek értékesítéséből várt bevétel előirányzatát 600 eFt összeggel javasoljuk csökkenteni.

„Férőhelybővítés a Törökvész Úti Bölcsődében” pályázati támogatásából várt 82 580 eFt folyósítása áthúzódik a következő évre.

A „Szemlőhegy u-i Napközi Otthonos Óvoda új épületszárnnyal történő bővítése” projekt 2013. évre ütemezett munkálatai teljes egészében áthúzódnak a következő évre, így a tárgyévre 161 500 eFt tervezett forrást törölni javasoljuk.

Az ingatlanpiac jelenlegi helyzetére és kilátásaira továbbra is helytállóak azon megállapítások, hogy az önkormányzat tulajdonában lévő ingatlanok az ingatlanpiac azon részpiacain jelennek meg kínálatként - jelenleg túlkínálatként -, amelyekre a felmérések csak kismértékű javulást prognosztizáltak.

Kiadások

A kiadási oldalon összesen és egyenlegében 720 655 eFt előirányzat csökkentést javasolunk. Ez a működési oldalon egyenlegében 207 727 eFt-os, a felhalmozási oldalon 554 824 eFt-os, előirányzat csökkenést, a finanszírozási kiadások körében pedig 41 896 eFt-os, előirányzat növekedést jelent.

A működési kiadások egyenlegében 207 727 eFt-os előirányzat csökkentése tartalmazza

az áfás működési és felhalmozási bevételek változásából adódóan az áfa-befizetési kötelezettségünk egyenlegében 92 502 eFt-os csökkentésének,

az önkormányzat peres ügyeihez kapcsolódóan keletkező fizetési kötelezettségek fedezetére biztosított keret 41 000 eFt-tal történő lecsökkentésének,

a működési tartalékként megtervezett, az intézmények biztonságos gazdálkodását elősegítő „Működési tartalék” jogcím előirányzatból az Egészségügyi Szolgálat elismert többletigényének fedezetére igénybe vett 11 163 eFt összegű tartalék átcsoportosításának,

az általános tartalékok között létrehozott „Többletbevételből származó tartalék” jogcím 105 513 eFt összegű előirányzatának teljes elvonásának,

az önkormányzati lakások értékesítéséhez megtervezett kiadások 29 036 eFt összegű mérséklésének,

Az önkormányzat által működtetett intézmények céljelleggel biztosított kiadásainak felülvizsgálata alapján lehetővé vált 22 902 eFt összegű csökkentésének,

Az intézményi étkeztetésre biztosított kereteknek a 2013. szeptember elsejét követő változások (újabb tanulócsoportok belépése, óvodai férőhelyek bővítése, valamint az évközben lefolytatott közbeszerzési eljárás alapján megkötött szerződés szerinti szolgáltatási díjak) hatásainak számszerűsítése alapján szükségessé vált 74 114 eFt összegű emelésének,

A Kulturális Közhasznú Nonprofit Kft. működési támogatása 19 349 eFt összeggel történő megemelésének,

a nem intézmények által ellátott önkormányzati feladatok ellátáshoz kapcsolódóan felmerült 926 eFt összegű, jogosnak minősített többletigények befogadása miatti növekedések

hatásait.

A felhalmozási kiadások egyenlegében 554 824 eFt-os javasolt előirányzat csökkentése tartalmazza

a felhalmozási tartalékként megtervezett „Fejlesztések” jogcím előirányzatának 300 000 eFt, valamint az ugyanitt szereplő „Pályázati önrész” jogcím előirányzatának 70 920 eFt összegű csökkentését,

a felhalmozási célú pénzeszköz átadások között megtervezett „Felhalmozási célú pénzeszközátadás a Fővárosnak” keret 3 730 eFt összegű csökkentését,

a beruházok között megtervezett „Szemlőhegy u-i Napközi Otthonos Óvoda új épületszárnnyal történő bővítése” jogcím pályázati bevétel terhére betervezett 161 500 eFt összegű kiadási előirányzatának elvonását,

a Kulturális Közhasznú Nonprofit Kft. felhalmozási támogatása 19 349 eFt összeggel történő csökkentését,

az önkormányzat által működtetett intézményekhez kapcsolódóan felmerült 675 eFt összegű, jogosnak minősített többletigény befogadása miatti növekedést.

A finanszírozási kiadások 41 896 eFt összegű növekményét az okozta, hogy a II. Rákóczi Ferenc Gimnázium rekonstrukciójára és bővítésére felvett hitel tárgyévi törlesztését a konszolidálással csökkentett tőke összegéből terveztük, ugyanakkor a konszolidáció június 28-i dátummal valósult meg, így az addig esedékes törlesztést a korábbi mérték szerint kellett teljesíteni.

II.2. Polgármesteri Hivatalnál javasolt módosítások

A Polgármesteri Hivatal feladatihoz kapcsolódóan felmerült, jogosnak minősített többletigénye a kiadási előirányzatokon jelentkező szabad maradványok terhére történő átcsoportosítható, azaz a Polgármesteri Hivatal finanszírozását nem érinti a felülvizsgálat.

II.3. Az önállóan működő és az önállóan működő és gazdálkodó intézményeknél javasolt módosítások

A felülvizsgálat során történt megállapítások alapján összességében az önállóan működő intézmények szintjén a kiadási főösszeg 26 136 eFt összegű növelésére teszünk javaslatot. A növekmény fedezetét a saját bevételek főösszegének 16 514 eFt-os többlete, illetve az intézmények önkormányzati finanszírozásának 9 622 eFt-os növelése biztosítja.

A felülvizsgálat tételes elemzése a 2013. évi költségvetésről szóló 3/2013. (III. 1.) rendelet 12.§ (3) bekezdése alapján biztosított céljellegű előirányzatokra terjedt ki, amelyek vonatkozásában az intézmények saját hatáskörben nem hajthatnak végre módosítást. A rezsi költségek várható teljesítési adatainak biztosításához szükséges intézményi igényeket az intézmények közötti átcsoportosítással javasoljuk rendezni. Az intézmények költségvetésében a vásárolt élelmezésre biztosított keretek jelentős összegű csökkenése egyrészt feladat átrendezéshez, másrészt a szociális étkeztetésben részvevők számának csökkenéséhez kapcsolódik. A fentiek alapján az intézmények céljelleggel juttatott kiadásainak előirányzatát 35 550 eFt összeggel csökkenthettük.

Intézményi igények alapján került elismerésre további 4 189 eFt összegű dologi kiadás, illetve a személyi juttatások kerete 45 314 eFt-tal, a hozzá kapcsolódó járulékok előirányzata pedig 12 183 eft-tal került megemelésre, amelyek az évközben GYES-ről, GYED-ről visszatérők szabadság megváltásához, a nyugdíjba vonulók felmentéséhez és jubileumi jutalmakhoz, valamint az óvodapedagógusokat érintő központi bérrendezéshez kapcsolódó többletek fedezetét jelentik.

A felülvizsgálat keretében javasolunk forrást biztosítani az Egészségügyi Szolgálat elismert többletigényeire 14 783 eFt összegben, amelyből 420 eFt felújításhoz kapcsolódik, míg 14 363 eFt működési kiadásokhoz.

Kérjük a Tisztelt Képviselő-testületet, hogy az előterjesztést tárgyalja meg és a ….. oldalon található rendeletmódosítási javaslatot fogadja el.

A rendelettervezetet megtárgyaló bizottságok a Képviselő-testület ülésén ismertetik véleményüket.

A rendeletmódosítás elfogadása minősített többségű szavazást igényel.

Budapest, 2013. november 20.

Dr. Láng Zsolt

polgármester

Mellékletek: 1-4. sz. mellékletek.xls

5.sz.melléklet.xls

6.sz.melléklet.xls

Táblasor: FELÜLV_rendeleti táblák előterj.xls

Budapest Főváros II. Kerületi Önkormányzat Képviselő-testületének
/2013. (…….) önkormányzati rendelete az Önkormányzat 2013. évi költségvetéséről szóló

3/2013. (III. 1.) önkormányzati rendelet módosításáról

Jelenlegi szabályozás	Javasolt módosítás
1. § (1) A Képviselő-testület a Budapest Főváros II. Kerületi Önkormányzat 2013. évi költségvetésének költségvetési bevételi főösszegét 17 479 498 ezer forintban költségvetési kiadási főösszegét 18 697 848 ezer forintban költségvetési egyenlegének összegét - 1 218 349 ezer forintban finanszírozási kiadásának összegét 1 285 863 ezer forintban állapítja meg. A 2013. évre tervezett költségvetési hiány és a finanszírozási kiadás összegét a Képviselő-testület 2 504 212 eFt összegű pénzmaradvány (belső finanszírozás) igénybevételével finanszírozza. 2. § (1) Az 1. § (1) bekezdésében jóváhagyott kiadásokból 2013. évben I. Általános tartalék 189 594 ezer forint, II. Céltartalékok 2 144 788 ezer forint, a) működési céltartalék 135 247 ezer forint, b) felhalmozási céltartalék 2 009 541 ezer forint.	1. § Az R 1. § (1) bekezdése az alábbiak szerint módosul: (1) A Képviselő-testület a Budapest Főváros II. Kerületi Önkormányzat 2013. évi költségvetésének költségvetési bevételi főösszegét 17 042 440 ezer forintban költségvetési kiadási főösszegét 17 990 514 ezer forintban költségvetési egyenlegének összegét - 948 074 ezer forintban finanszírozási kiadásának összegét 1 327 758 ezer forintban állapítja meg. A 2013. évre tervezett költségvetési hiány és a finanszírozási kiadás összegét a Képviselő-testület 2 275 832 eFt összegű pénzmaradvány (belső finanszírozás) igénybevételével finanszírozza. 2. § Az R 2. § (1) bekezdése az alábbiak szerint módosul: (1) Az 1. § (1) bekezdésében jóváhagyott kiadásokból 2013. évben I. Általános tartalék 76 182 ezer forint, II. Céltartalékok 1 724 311 ezer forint, a) működési céltartalék 112 519 ezer forint, b) felhalmozási céltartalék 1 611 792 ezer forint. 3.§ Az R. mellékletét képező 1-18. sz. táblák helyébe e rendelet 1-18. sz. táblái lépnek. 4. § E rendelet a kihirdetését követő 8. napon lép hatályba.

Budapest Főváros II. Kerületi Önkormányzat Képviselő-testületének
…/2013. (…. ...) önkormányzati rendelete az Önkormányzat 2013. évi költségvetéséről szóló 3/2013.(III. 1.) önkormányzati rendelet módosításáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (1) bekezdés a) pontjában, valamint az államháztartásról szóló 2011. évi CXCV. törvény 34. § (1) bekezdésében kapott felhatalmazás alapján az alábbiak szerint módosítja Budapest Főváros II. Kerületi Önkormányzat 2013. évi költségvetéséről szóló 3/2013.(III. 1.) önkormányzati rendeletét (továbbiakban: R).

1. §

Az R 1. § (1) bekezdése az alábbiak szerint módosul:

„A Képviselő-testület a Budapest Főváros II. Kerületi Önkormányzat 2013. évi költségvetésének

költségvetési bevételi főösszegét	17 042 440 ezer forintban

költségvetési kiadási főösszegét	17 990 514 ezer forintban

költségvetési egyenlegének összegét	- 948 074 ezer forintban

finanszírozási kiadásának összegét	1 327 758 ezer forintban

állapítja meg.

A 2013. évre tervezett költségvetési hiány és a finanszírozási kiadás összegét a Képviselő-testület 2 275 832 eFt összegű pénzmaradvány (belső finanszírozás) igénybevételével finanszírozza.”

2. §

Az R 2. § (1) bekezdése az alábbiak szerint módosul:

„Az 1. § (1) bekezdésében jóváhagyott kiadásokból 2013. évben

I. Általános tartalék	76 182 ezer forint,

II. Céltartalékok 1 724 311 ezer forint,

a) működési céltartalék	112 519 ezer forint,

b) felhalmozási céltartalék 1 611 792 ezer forint.”

3. §

Az R mellékletét képező 1-18. sz. táblák helyébe e rendelet 1-18. sz. táblái lépnek.

4. §

E rendelet a kihirdetését követő 8. napon lép hatályba.

Dr. Láng Zsolt Polgármester	dr. Szalai Tibor jegyző

Általános indokolás

A Budapest Főváros II. Kerületi Önkormányzat 2013. évi költségvetési rendeletének módosítása az államháztartásról szóló 2011. évi CXCV. törvény 34. §-ában kapott felhatalmazás alapján vált szükségessé.

Részletes indokolás

1.§ A végrehajtott módosítás következtében kialakult kiadási és bevételi főösszegeket határozza meg.

2.§ Az 1. §-ban jóváhagyott kiadási főösszegből elkülönített tartalékokat mutatja be.

3.§ Az 1.§-ban jóváhagyott 2013. évi főösszegek bontásait tartalmazza.

4.§ A rendelet hatályát határozza meg.